KIRJALLINEN KYSYMYS E-1092/01

esittäjä(t): Paul Rübig (PPE-DE) komissiolle

(6. huhtikuuta 2001)

Aihe: SSB-radiolaitteiden myynnin ja käytön vapauttaminen

Nederlandse Staatscourant -lehden numeron 236 mukaan AM-, FM-, SSB- ja CB-radiolähettimien myynti ja käyttö on luvallista Alankomaissa 1. maaliskuuta 2001 lähtien. Sallittuja ovat 40-kanavaiset laitteet, joissa on AM-, FM- ja SSB-modulaatio. Suurin sallittu teho on 4 wattia.

Tarkempia tietoja ei vielä ole saatavissa. Miten yllä mainittu vaikuttaa Itävallan markkinoihin sekä itävaltalaisiin tuottajiin ja kuluttajiin?

Erkki Liikasen komission puolesta antama vastaus

(14. kesäkuuta 2001)

CB-laitteiston käyttöä koskevia määräyksiä ei ole yhdenmukaistettu yhteisössä. Määräykset eroavat eri jäsenvaltioissa laitteistolle varattujen kanavien määrän sekä taajuusalueella sallittujen modulaatiotekniikoiden osalta.

Komissio katsoo, että Alankomaiden määräysten muuttumisella ei ole kielteistä vaikutusta Itävallan kansalaisiin tai valmistajiin. Muutosten jälkeen määräykset rajoittavat sallittuja modulaatiotekniikoita vähemmän kuin ennen, joten Itävallan valmistajat voivat jatkaa tuotteidensa markkinointia Alankomaissa tekemättä niihin muutoksia ja niillä on näin ollen laajemmat markkinat AM-laitteistolle (amplitudimodulaatio) ja yksisivukaistaiselle laitteistolle (SSB, Single Side Band). Itävallasta Alankomaihin matkustavat voivat jatkaa CB-laitteistojensa käyttämistä Alankomaissa samoin edellytyksin kuin ennen.

Komissio on tietoinen siitä, että Itävalta ei salli SSB-lähetyksiä CB-taajuusalueella ja saattaa pelätä CB-laitteistoaan SSB-muodossa käyttävien Itävaltaan matkaavien Alankomaiden kansalaisten aiheuttamia häiriöitä. Riski on olemassa, mutta se ei koske ainoastaan Alankomaiden taajusalueelle suunniteltua laitteistoa. Vastaavia häiriöitä voivat aiheuttaa myös muiden jäsenvaltioiden taajuusalueille suunnitellut laitteet, mikäli taajuusalueet eivät ole yhteensopivia Itävallan taajuusalueen kanssa. Arvoisa jäsen lienee tietoinen, että Saksa on antanut CB-taajuudelle 40 kanavaa, jotka eivät ole saatavilla Itävallassa, kun taas SSB on sallittu eräissä muissa jäsenvaltioissa.

SSB:n käyttö tai toiminta muilla kuin siihen varatuilla taajuusalueilla olisi laitonta Itävallassa. Koska matkailijoille ei tehdä Itävallassa rajatarkastusta, CB-laitteistojen konkreettista pääsyä maahan on mahdotonta estää. Käyttäjille on siksi ehdottomasti tiedotettava kaikista CB-laitteistojen käytön rajoituksista yhteisössä. Komissio pyytää arvoisaa jäsentä tutkimaan 9. maaliskuuta 1999 radio- ja telepäätelaitteista ja niiden vaatimustenmukaisuuden vastavuoroisesta tunnustamisesta annettua Euroopan parlamentin ja neuvoston direktiiviä 1999/5/EY(1), jossa valmistajat velvoitetaan tiedottamaan käyttäjille laitteiston pakkauksessa ja käyttöohjeissa tällaisista rajoituksista. Nämä säännökset rajoittavat CB-laitteiston laitonta käyttöä Itävallassa.

Ongelmat voidaan välttää kokonaan ainoastaan yhdenmukaistamalla radiotaajuusalueet sekä yhteisössä että yhteisön ulkopuolella. Komissio on saattanut CB-laitteistoa koskevan asian jäsenvaltioiden ja Euroopan radio-, tele- ja postihallintojen yhteistyökonferenssin (CEPT) tietoon. Niiden tehtävänä on tehdä päätökset radiotaajuksien käytön yhdenmukaistamisesta. CEPT, johon jäsenvaltiot ja 27 muuta Euroopan maata kuuluvat, eivät kuitenkaan ole tehneet asiasta päätöstä. Radiotaajuuksia koskevan komission päätösehdotuksen(2), joka on parhaillaan neuvoteltavana neuvostossa ja Euroopan parlamentissa, hyväksymisestä riippuen voidaan harkita muita asiaa koskevia yhteisön toimia.

(1) EYVL L 91, 7.4.1999.

(2) EYVL C 365 E, 19.12.2000.